
Dato 04/11/2026


KRITERIER FOR DUFS UNGDOMSKOMMUNEPRIS 2027
Læs, hvilke kriterier DUFs dommerpanel lægger særligt vægt på, når vinderen af Ungdomskommune-prisen skal findes.
Ungdomskommuneprisen er en anerkendelse af de kommuner, der går forrest for at sikre gode vilkår for unge. Vinderen samt 2. og 3. pladsen udpeges af et dommerpanel, som er nedsat af DUF.
Tre overordnede kriterier ’deltagelse og demokratisk indflydelse’, ’fritid og foreningsliv’ og ’livsmuligheder og trivsel’ udgør et vejledende, men ikke udtømmende grundlag for uddelingen af prisen til Årets Ungdomskommune 2027. 
· Kriterie A: Deltagelse og demokratisk indflydelse 
Unge bør inddrages i kommunens beslutningsprocesser og have reel mulighed for at få indflydelse på de beslutninger, der træffes. Særligt på de områder, der har indvirkning på deres liv og hverdag. En del af inddragelsen bør være formaliseret, og unge skal have muligheden for selv at rejse spørgsmål, som de finder relevante eller vigtige. Derudover bør kommunen kunne vise konkrete eksempler på, hvordan unges input har haft betydning for politiske beslutninger og initiativer.
· Kriterie B: Fritid og foreningsliv
En bred vifte af fritids- og foreningstilbud er afgørende for, at unge kan udvikle og tilegne sig nye kompetencer og afprøve talenter og drømme. Kommunen bør skabe gode rammer for et alsidigt foreningsliv og samspil mellem de kommunale fritidstilbud og foreningslivet. Derudover bør kommunen gøre det nemt for unge selv at tage initiativ til nye aktiviteter, foreninger og fællesskaber.
· Kriterie C: Livsmuligheder og trivsel
Det er ikke muligt at lave en udtømmende liste over, hvad der gør rammen om et godt ungdomsliv, men en række basisområder skal generelt være i orden. Kommunen bør arbejde for at sikre gode uddannelsesmuligheder, adgang til trygge ungdomsboliger og målrettet hjælp til udsatte grupper. Derudover bør kommunen have et særskilt fokus på at styrke unges trivsel og mentale sundhed. Kommunen bør samtidig arbejde for, at alle unge har lige muligheder for at deltage aktivt i fællesskaber.
Sådan indstiller du en kommune
For at blive nomineret skal kommunen indstilles af en enkeltperson, forening eller kommunen selv med en skriftlig begrundelse på max 1-2 A4-sider, der beskriver, hvorfor kommunen skal vinde prisen som Årets Ungdomskommune 2027. 


Send en mail til duf@duf.dk mærket ‘Årets Ungdomskommune 2027’ senest 2. december 2026. Når vi har modtaget indstillingen, modtager du en bekræftelsesmail inden for et par dage.
Husk også at udfylde informationsskemaet med baggrundsinformation og kontaktoplysninger, og vedlæg det din indstilling.



Dansk Ungdoms Fællesråd
 Scherfigsvej 5, 2100 København
www.duf.dk  
39 29 88 88

